**1. Когато се подаде заявление за подпомагане по Директни плащания чрез СЕУ и е подписано с Квалифициран електронен подпис (КЕП), къде отива заявлението към ДФЗ – РА или към ОСЗ ? Следва ли в съответната служба ДФЗ – РА /ОСЗ да се разпечатва и да се подписва отново ?**

***Въпрос:*** Когато се подаде заявление за подпомагане по Директни плащания чрез СЕУ и е подписано с Квалифициран електронен подпис (КЕП), къде отива заявлението към ДФЗ – РА или към ОСЗ ? Следва ли в съответната служба ДФЗ – РА /ОСЗ да се разпечатва и да се подписва отново ?

***Отговор:*** При подаване на заявлението за подпомагане чрез СЕУ, подписано с КЕП, то се зарежда автоматично в ИСАК (не минава през ОСЗ) и не следва да се разпечатва

[**2. Ако площите за които имам правно основание за ползването им са регистрирани в ОСЗ, но не ги заявя за подпомагане всички, защото част от тях са необработваеми ще бъдат ли наложени санкции за поддеклариране на площи?**](https://www.mzh.government.bg/bg/politiki-i-programi/programi-za-finansirane/direktni-plashaniya/vprosi-i-otgovori/bazovi-iziskvaniya/#cmsplugin_tabs_14990)

***Въпрос:*** Ако площите за които имам правно основание за ползването им са регистрирани в ОСЗ, но не ги заявя за подпомагане всички, защото част от тях са необработваеми ще бъдат ли наложени санкции за поддеклариране на площи?

***Отговор:*** Всяка година кандидатите за подпомагане по схемите за директни плащания и мерките, базирани на площ от ПРСР, подават заявление, в което посочват всички земеделски парцели в стопанството си. Стопанството включва всички единици, които се използват за земеделска дейност от стопанина и се управляват от него. За да не търпят наказания за недеклариране на площи (поддеклариране), кандидатите следва да очертаят в ИСАК всички площи, които ползват и върху които извършват земеделска дейност. Площи, които са трайно непригодни за земеделско ползване и върху които не се извършва земеделска дейност, а именно - ерозирали и нарушени терени, територии заети от гори, застроени площи, транспортна инфраструктура, вкл. сервитутните участъци и др., не следва да бъдат декларирани в заявленията за подпомагане на кандидатите по схемите и мерките за директни плащания, независимо от факта, че стопанинът притежава правно основание за тях.

Предупреждението „Не сте декларирали всички площи, за които имате правно основание за ползване“, което е въведено като част от автоматичните грешки за текущата кампания, цели да насочи вниманието на кандидатите да проверят за евентуални пропуски при заявяване на стопанисваните от тях земеделски площи.

Намаленията за недеклариране на всички площи са описани в Регламент 640/2014, като зависят от размер на недекларираните площи. Ако за дадена кампания, кандидат за подпомагане не декларира всички земеделски парцели, както е посочено в чл. 72 (1) от Регламент 1306/2013 и когато разликата между общата декларирана площ в заявлението от една страна и сумата от площите на декларираните и недекларираните парцели от друга е повече от 3 % от заявената площ, подпомагането по схемите за директни плащания и мерките от ПРСР, за които плащането е на единица площ, се намаляват с до 3 %.

**3. Какъв е крайния срок за регистриране на договори за наем/ аренда на земеделски земи, ползвани като правно основание при подаване на заявление за подпомагане по Директни плащания?**

***Въпрос:*** Какъв е крайния срок за регистриране на договори за наем и аренда на земеделски земи, ползвани като правно основание при подаване на заявление за подпомагане по Директни плащания?

*Отговор:* Правното основание за ползване на земеделските земи се регистрира в общинските служби по земеделие по местонахождение на имотите, в специализиран софтуерен продукт, поддържан от Министерството на земеделието и храните. Регистрирането се извършва до изтичане на крайния срок за подаване на заявление за подпомагане и извършване на промени в него, който е не по-късно от 25 календарни дни след 15 май на годината, за която се кандидатства за подпомагане. Когато 25-ият ден е неприсъствен, крайният срок за подаване на заявления за подпомагане изтича в първия следващ работен ден. Министерството на земеделието и храните степенува, обобщава и предава на Разплащателната агенция еднократно или на етапи данни за регистрираните правни основания за ползване на земеделски земи.

Земеделските земи, включени в заявлението за подпомагане, трябва към 31 май на съответната календарна година да са на разположение на земеделските стопани, което се удостоверява с правно основание за ползване, регистрирано по реда на Закона за собствеността и ползването на земеделските земи.

[**4. Когато се заяви плащане за малки земеделски стопани трябва ли да се чекват и другите схеми, по които кандидата е допустим: основно подпомагане на доходите за устойчивост (ОПДУ), допълнително преразпределително подпомагане на доходите за устойчивост и ако прецени схеми за климата, околната среда и хуманното отношение към животните (еко схеми) и обвързано с производството подпомагане на доходите или само отбелязване на малки земеделски стопани ще е достатъчно.**](https://www.mzh.government.bg/bg/politiki-i-programi/programi-za-finansirane/direktni-plashaniya/vprosi-i-otgovori/bazovi-iziskvaniya/#cmsplugin_tabs_14992)

***Въпрос:* Когато се заяви плащане за малки земеделски стопани трябва ли да се чекват и другите схеми, по които кандидата е допустим: основно подпомагане на доходите за устойчивост (ОПДУ), допълнително преразпределително подпомагане на доходите за устойчивост и ако прецени схеми за климата, околната среда и хуманното отношение към животните (еко схеми) и обвързано с производството подпомагане на доходите или само отбелязване на малки земеделски стопани ще е достатъчно.**

*Отговор:* При кандидатстване по интервенцията за малки земеделски стопани е необходимо да се отбележи освен самата схема и интервенцията основно подпомагане на доходите за устойчивост **(ОПДУ)**.

**5. Какъв е реда да разора имот, който ми е възстановен като „пасище, мера, ливада“ и да го направя „нива“?**

***Въпрос:*** Какъв е реда да разора имот, който ми е възстановен като „пасище, мера, ливада“ и да го направя „нива“?

*Отговор:* Следва да промените начина на трайно ползване (НТП) на имота или на части от него от „пасище, мера, ливада“ в „нива“ по реда на чл.78а от Правилника за прилагане на Закона за собствеността и ползването на земеделските земи (ППЗСПЗЗ).

Собственикът на земеделска земя или пълномощник с нотариално заверено пълномощно може да подаде заявление до общинската служба по земеделие за промяна на начина на трайно ползване на имота за други земеделски нужди. За имоти с начин на трайно ползване - пасища, мери и ливади, към заявлението се прилага документ от Регионалната инспекция по околната среда и водите (РИОСВ), в който е посочено, че за имота няма въведени забрани или ограничения за промяна на начина на трайно ползване, произтичащи от заповеди за защитени зони по смисъла на Закона за биологичното разнообразие и за защитени територии по смисъла на Закона за защитените територии, или от планове за управление на защитени зони или защитени територии.

Промяна на начина на трайно ползване на имоти, включени в обхвата на специализиран слой „Постоянно затревени площи“, може да се извършва само след тяхното изключване от слоя със заповед на министъра на земеделието и храните по чл.33б, ал.2 от Закона за подпомагане на земеделските производители. Началникът на общинската служба по земеделие назначава комисия, която съвместно със собственика или упълномощеното от него лице извършва проверка на място и установява начина на трайно ползване на имота. В случай, че граничните точки на имота не са означени, проверката на място се извършва след трасиране на границите.

**6. Кандидат съм за подпомагане по Директни плащания, имам сертификат за биологично производство и продължавам да го практикувам, но не кандидатствам по интервенциите за биологично земеделие, а искам да заявя еко схемата НИП. Какви ще бъдат изискуемите документи, предвид че не прилагам препарати за растителна защита (ПРЗ)?**

***Въпрос:*** Кандидат съм за подпомагане по Директни плащания, имам сертификат за биологично производство и продължавам да го практикувам, но не кандидатствам по интервенциите за биологично земеделие, а искам да заявя еко схемата НИП. Какви ще бъдат изискуемите документи, предвид че не прилагам препарати за растителна защита (ПРЗ)?

***Отговор:***Изискванията за еко схема „НАМАЛЯВАНЕ ИЗПОЛЗВАНЕТО НА ПЕСТИЦИДИ“ (еко-НИП) са разписани в чл. 41 от Наредба № 3 от 10.03.2023 г. за условията и реда за прилагане на интервенциите под формата на директни плащания, включени в стратегическия план, за проверките, намаления на плащанията и реда за налагане на административни санкции (ДВ, бр. 23 от 2023г.):

„ал. 1). Допустими за подпомагане по еко схемата за намаляване използването на пестициди са площи, при които са приложени следните екологично насочени земеделски практики:

1. върху площите не се прилагат продукти за растителна защита, които са тотални хербициди, включително такива, съдържащи глифозат, и

2. ако се прилагат продукти за растителна защита – инсектициди, хербициди и фунгициди, се използват само продукти за растителна защита, които не попадат в първа професионална категория на употреба, или

3. се прилагат феромонови уловки съгласно Списъка на разрешените за пускане на пазара и употреба продукти за растителна защита по активни вещества, публикуван на интернет страницата на БАБХ.

ал.2). Право на подпомагане по еко схемата по ал. 1 имат земеделски стопани, които:

1. прилагат земеделските практики по ал. 1, т. 1 и 2 или по т. 3;

2. отразяват всички операции по прилагане на продукти за растителна защита през съответната година в дневниците за проведените растителнозащитни мероприятия и торене.

ал.3). Земеделските практики по ал. 1 се доказват чрез проверка на дневниците за проведените растителнозащитни мероприятия и торене и чрез разходооправдателни документи за закупените продукти за растителна защита и/или феромонови уловки за заявените за подпомагане площи.

ал.4). Плащането по еко схемата по ал. 1 е на хектар допустима земеделска земя, за която е изпълнено изискването на ал. 2 и е диференцирано според типовете земеползване – за обработваеми земи, за трайни насаждения и за постоянно затревени площи.

ал.5). Размерът на помощта по еко схемата по ал. 1 се определя за толкова заявени и допустими за подпомагане хектари, за колкото са представени документи по ал. 3 и са приложени земеделските практики съгласно ал. 1.“

**7. Какъв е реда за получаване на суми за имоти по чл.37в, ал.3, т.2 от Закона за собствеността и ползването на земеделските земи (ЗСПЗЗ), (т.н. „бели петна)?**

***Въпрос:*** Какъв е реда за получаване на суми за имоти по чл.37в, ал.3, т.2 от Закона за собствеността и ползването на земеделските земи (ЗСПЗЗ), (т.н. „бели петна)?

***Отговор:*** Заявления за получаване на дължимите суми за имотите по чл.37в, ал.3 т.2 от ЗСПЗЗ (т.н. „бели петна“) се подават от собственик, съсобственик или наследник на имота/ имотите. Заявленията се подават чрез Общинската служба по земеделие по местонахождението на имотите до директора на Областна дирекция „Земеделие“. При подаване на заявленията правоимащите лица се легитимират с документ за самоличност. Наследниците следва да представят удостоверение за наследници, ако не са отразени в базата данни на Общинската служба по земеделие. Пълномощник на правоимащите лица следва да представи нотариално заверено пълномощно, като в него следва изрично да бъде написано, че пълномощника има право да подава заявлението, както и да получава дължимата сума за т.н. „бели петна“ и следва да бъде упоменато по коя банкова сметка (на пълномощника или по сметка на собственика), да бъде преведена съответната сума. Предоставянето на удостоверение за актуална банкова сметка, издадено от съответната банка, е необходимо, с оглед избягване на технически грешки.

Когато имотът по чл. 37в, ал. 3, т. 2 от ЗСПЗЗ е съсобствен или наследствен, то определените суми се изплащат на съсобственика (сънаследника), подал съответното заявление по гореописания ред. Разпределението на получените суми между съсобствениците (сънаследниците) се уреждат помежду им, съгласно чл. 30, ал. 3 от Закона за собствеността, според който всеки съсобственик има право да получи такава част от ползите от общата вещ, която съответства на неговия дял в съсобствеността.

Когато собственикът на имот по чл. 37в, ал. 3, т. 2 от ЗСПЗЗ е прехвърлил собствеността върху имота след издаване на заповедта по чл. 37в, ал. 4 от ЗСПЗЗ, то дължимото рентно плащане се изплаща на собственика, посочен в заповедта. При отправени към органите по поземлена собственост претенции от приобретатели на имоти по чл. 37, ал. 3, т. 2 от ЗСПЗЗ, за които Областната дирекция „Земеделие” е изплатила дължимото рентно плащане на собственика, посочен в заповедта по чл. 37в, ал. 4 от ЗСПЗЗ, се издава документ, удостоверяващ извършеното плащане, а възникналите между страните гражданскоправни (облигационни) отношения следва да се уреждат съгласно действащото законодателство.

Сумите за имотите по чл.37в, ал.3 т.2 от ЗСПЗЗ (т.н. „бели петна“) се изплащат от областната дирекция "Земеделие" на правоимащите лица в 10-годишен срок.

**8. Как мога да получа пасища от държавния поземлен фонд?**

***Въпрос:*** Как мога да получа пасища от държавния поземлен фонд?

***Отговор:*** Пасищата, мерите и ливадите от държавния и общинския поземлен фонд се отдават под наем или аренда по реда на чл. 24а, ал. 2 от Закона за собствеността и ползването на земеделските земи (ЗСПЗЗ) на собственици или ползватели на животновъдни обекти с пасищни селскостопански животни, регистрирани в Интегрираната информационна система на БАБХ, съобразно броя и вида на регистрираните животни, по цена, определена по пазарен механизъм. Пасища, мери и ливади от държавния и общинския поземлен фонд се предоставят под наем или аренда на лица, които нямат данъчни задължения, както и задължения към Държавен фонд "Земеделие", държавния поземлен фонд, общинския поземлен фонд и за земи по чл. 37в, ал. 3, т. 2 от ЗСПЗЗ.

Пасищата, мерите и ливадите се разпределят между правоимащите, които имат регистрирани животновъдни обекти в съответното землище, съобразно броя и вида на регистрираните пасищни селскостопански животни, в зависимост от притежаваните или ползвани на правно основание пасища, мери и ливади, но не повече от 15 дка за 1 животинска единица в имоти от първа до седма категория и/или до 30 дка за 1 животинска единица в имоти от осма до десета категория. На правоимащите лица, които отглеждат говеда с предназначение за производство на месо и животни от местни (автохтонни) породи, се разпределят до 20 дка за 1 животинска единица в имоти от първа до седма категория и до 40 дка за 1 животинска единица в имоти от осма до десета категория. На правоимащите лица, отглеждащи говеда за мляко или месо, овце и/или кози, одобрени за подпомагане по дейностите от подмерки "Плащания за преминаване към биологично земеделие" и "Плащания за поддържане на биологично земеделие", включени в направление биологично животновъдство, се разпределят имоти до 0,15 животинска единица на хектар, независимо от категорията на имотите.

Лицата подават заявление по образец до кмета на общината в срок до 10 март, към което прилагат документи, определени в Правилника за прилагане на Закона за собствеността и ползването на земеделските земи (ППЗСПЗЗ). Заявленията се подават лично или по пощата и се регистрират в общинската администрация. Отказът за регистрация подлежи на обжалване по реда на Административнопроцесуалния кодекс пред областния управител по местонахождението на имота.

Кметът на общината назначава комисия, която определя необходимата за всеки кандидат площ по При разпределението предимство имат кандидати, които до датата на разпределението са ползвали съответните имоти по договори с изтекъл срок. Останалите неразпределени имоти се разпределят по възходящ ред, като се започва от лицата, които притежават най-малко животински единици. Комисията съставя протокол за окончателното разпределение на имотите при наличие на необходимите площи в срок до 1 май.

При недостиг на пасища, мери и ливади от общинския поземлен фонд в землището към разпределените вече имоти съответната комисия извършва допълнително разпределение в съседно землище, което може да се намира в съседна община или област, и съставя протокол за окончателното разпределение на имотите в срок до 1 юни. Този ред се прилага до изчерпване на имотите от общинския поземлен фонд или до достигане на размера на полагащите се пасища спрямо животинските единици. Разпределението се извършва последователно в съседното землище, община и област.

**При недостиг на пасища, мери и ливади от общинския поземлен фонд след разпределението в съответното и съседни землища, правоимащото лице в срок до 10 юни, подава заявление за допълнително разпределение на имоти от държавния поземлен фонд, до комисията назназначена от Кмета на общината.**

След получаване по служебен път на заявленията за **допълнително разпределение на имоти от държавния поземлен фонд,** Директорът на Областната дирекция "Земеделие" назначава комисия. Комисията разпределя допълнително необходимата за всеки кандидат площ по реда на чл.37в, ал. 4 от ЗСПЗЗ, в съответното и/ или съседни землища и съставя протокол за окончателното разпределение на имотите от държавния поземлен фонд в срок до 1 юли. При разпределението предимство имат кандидати, които до датата на разпределението са ползвали съответните имоти по договори с изтекъл срок. Протоколът се обявява в кметството и в сградата на Общинската служба по земеделие и се публикува на интернет страницата на общината и на съответната Областна дирекция "Земеделие". Протоколът може да се обжалва по отношение на площта на разпределените имоти в 14-дневен срок пред районния съд. Обжалването не спира изпълнението на протокола, освен ако съдът разпореди друго.

Въз основа на протоколите на комисиите по чл.37в, ал. 6 и ал.10 от ЗСПЗЗ кметът на общината, съответно директорът на Областната дирекция "Земеделие", сключва договори за наем или аренда по цена, определена по пазарен механизъм. Минималният срок на договорите е 5 стопански години. Договорите се регистрират в общинската служба по земеделие.

Останалите свободни пасища, мери и ливади от общинския и държавния поземлен фонд се отдават под наем чрез търг, в който се допускат до участие само собственици на пасищни селскостопански животни, регистрирани в Интегрираната информационна система на БАБХ. Търговете се провеждат от областната дирекция "Земеделие" - за земите от държавния поземлен фонд, и от кмета на общината - за земите от общинския поземлен фонд. Договорите се сключват за една стопанска година.

Останалите след провеждане на търга свободни пасища, мери и ливади се отдават чрез търг на собственици на пасищни селскостопански животни и на лица, които поемат задължение да ги поддържат в добро земеделско и екологично състояние, по ред, определен в правилника за прилагане на закона. Договорите се сключват за една стопанска година.